Diari Oficial de la Generalitat Valenciana


Sumari del DOGV 6469, del 28-02-2011 (2011/2354)

ACORD de 25 de febrer de 2011, del Consell, pel qual es declara d'interés comunitari, pel procediment extraordinari de l'article 20 de la Llei 4/1992, de 5 de juny, de la Generalitat, del Sòl No Urbanitzable, la sol·licitud de Todofincas Ouclan, SL, per a l'execució d'un centre sociosanitari, hospital de traumatologia i rehabilitació i residència assistida, al polígon 1, parcel·les 168, 169 i 170, del municipi de Teulada.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6469

Data del DOGV
:   28-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/2354


Data del document
:   25-02-2011

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Teulada
    * pla d'urbanisme

ACORD de 25 de febrer de 2011, del Consell, pel qual es declara d'interés comunitari, pel procediment extraordinari de l'article 20 de la Llei 4/1992, de 5 de juny, de la Generalitat, del Sòl No Urbanitzable, la sol·licitud de Todofincas Ouclan, SL, per a l'execució d'un centre sociosanitari, hospital de traumatologia i rehabilitació i residència assistida, al polígon 1, parcel·les 168, 169 i 170, del municipi de Teulada. [2011/2354]  
El Consell, en la reunió del dia 25 de febrer de 2011, va adoptar l'acord següent:  
Vist l'expedient promogut per la mercantil Todofincas Ouclan, SL, de sol·licitud de declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, del sòl no urbanitzable, per a l'execució d'un centre sociosanitari, hospital de traumatologia i rehabilitació i residència assistida, a les parcel·les 168, 169 i 170 del polígon 1 en sòl no urbanitzable del municipi de Teulada, i de conformitat amb els següents  
Antecedents de fet  
Primer. S'ha presentat en el Registre d'entrada de la Conselleria de Medi Ambient, Aigua, Urbanisme i Habitatge documentació relativa a la declaració d'interés comunitari pel procediment extraordinari de l'article 20 de la Llei 4/1992, de 5 de juny, del sòl no urbanitzable, referida a una activitat beneficoassistencial i centre sanitari en sòl no urbanitzable del municipi de Teulada, el promotor de la qual és la mercantil Todofincas Ouclan, SL.  
Aquesta activitat pretén dur-se a terme en les parcel·les 168, 169 i 170 del polígon 1 del terme municipal de Teulada.  
Segon. Es pretén l'execució d'un centre sociosanitari, hospital de traumatologia i rehabilitació, i residència assistida, sobre una parcel·la de 62.540 m².  
Cadascuna de les activitats previstes s'identifica amb un edifici concret, que farà les funcions específiques de l'activitat.   
L'edifici d'hospital de traumatologia i rehabilitació i centre sociosanitari té una ocupació de 1.674,12 m² i una superfície construïda de 3.052,92 m².  
L'edifici de residència assistida està dividit en dues zones: la zona de suport o serveis i zona de dia, amb una ocupació de 2.255,13 m² i 5.093,84 m² construïts; i la zona de nit o dormitoris té tres edificis que ocupen 1.616,61 m² i una superfície construïda de 3.109,20 m² en total.  
D'aquesta manera, la total superfície construïda ascendeix a 11.255,96 m².  
La proposta inicial preveia, a més, la implantació d'edificis destinats a apartaments tutelats, que han sigut eliminats de la proposta definitiva, atés que l'ús d'apartaments tutelats no es troba entre els usos admissibles en sòl no urbanitzable per la Llei 4/1992, de 5 de juny, de la Generalitat, del sòl no urbanitzable, ja que les seues característiques i l'impacte territorial no n'impedeixen l'emplaçament a sòls urbans, urbanitzables o aptes per a la urbanització previstos pels planejaments vigents dels municipis de la zona. Així mateix, el Decret 182/2006, d'1 de desembre, del Consell, pel qual s'estableixen les condicions i els requisits específics per a l'autorització dels habitatges tutelats per a persones amb discapacitat o amb malaltia mental crònica, siga quina en siga la titularitat, pública o privada, estableix que aquests habitatges han d'estar situats a sòl urbà i de fàcil accés a equipaments i serveis comunitaris, ben comunicats i amb una adequada xarxa de transport públic. En el seu lloc, es preveu una zona de reserva per a possibles ampliacions de la residència social o assistida, o de l'hospital de traumatologia i rehabilitació, encara que també cabria una ampliació de la residència social o assistida que comprenguera les funcions pròpies de les persones que han decidit un internament social, amb el valor afegit de tenir un suport sanitari i l'avantatge de tenir tots els serveis generals resolts, és a dir, alimentació, neteja, bugaderia, manteniment, etc., és a dir, els serveis propis de la llar i altres que puguen rebre.  
L'activitat també preveu espais exteriors enjardinats. Cada tipus d'edifici té una zona de jardí o zona d'esplai a l'aire lliure vinculada. L'ocupació dels accessos, vials de trànsit rodat, els aparcaments, els vials de trànsit de vianants i els jardins, és de 8.448,69 m².   
En definitiva, l'edificació en planta de tots els edificis i espais oberts destinats a l'activitat que ens ocupa quedaria detallada de la manera següent:  
1. Espai exterior necessari: 8.448,69 m².  
2. Hospital de traumatologia, rehabilitació i centre sociosanitari: 1.674,12 m².  
3. Zona de nit residència assistida:1.616,61 m².  
4. Zona de suport o serveis i zona de dia de la residència assistida: 2.255,13 m².  
Total ocupació en planta: 13.994,55 m².  
La qual cosa implica una ocupació en planta per l'activitat del 22,38% de la superfície de la parcel·la, sent l'ocupació en planta de l'edificació que s'ha d'excutar del 8,87%.  
L'accés rodat s'ha d'efectuar per tres punts. L'accés principal es produeix pel costat est, a través del camí del camp de tir que naix del camí de l'assegador de Canor, a través del qual s'arriba a la carretera N-332. Un segon accés es produeix, també, a través del camí del camp de tir, pel cantó nord-oest. El tercer accés es produeix pel camí de la Miquela, que naix també del camí de l'assegador de Canor.  
L'abastiment d'aigua s'efectua mitjançant connexió a la xarxa municipal que hi ha al costat de l'accés principal al camí del camp de tir.   
L'energia elèctrica se subministra a través de la connexió a la xarxa que la companyia Iberdrola té a la zona, després del soterrament del traçat per zones de domini públic.  
La recollida de residus sòlids, l'han d'efectuar els serveis municipals, la qual cosa certifica l'Ajuntament de Teulada.  
Quant a l'evacuació d'aigües residuals, el projecte preveia l'execució d'una depuradora d'oxidació total. No obstant això, l'Ajuntament de Teulada considera més convenient la connexió amb l'estació depuradora d'aigües residuals de Teulada, tenint en compte la inexistència de xarxes de clavegueram a la zona i que són insuficients les existents al polígon industrial situat a l'accés de Teulada per la carretera N-332.  
En relació amb l'impacte ambiental, s'aporta estudi d'impacte ambiental, en què s'identifiquen els possibles impactes i es proposen les consegüents mesures correctores.   
Aquestes actuacions estan exemptes de la limitació en el termini de vigència de l'atribució de l'ús i aprofitament, com també del pagament del cànon d'aprofitament urbanístic.  
Tercer. La sol·licitud va ser admesa a tràmit per Resolució de 16 de maig de 2007, de la secretària autonòmica de Territori i Medi Ambient, després del requeriment previ de l'emissió d'informe municipal, d'acord amb l'article 16 de la Llei 4/1992, de 5 de juny, de la Generalitat, sobre sòl no urbanitzable.  
L'expedient ha sigut objecte del tràmit d'informació pública i simultània convocatòria per a la presentació d'iniciatives alternatives a la desencadenant del procediment mitjançant anunci publicat en el Diari Oficial de la Comunitat Valenciana número 5526, de 4 de juny de 2007, i ha romàs exposat al públic del 5 de juny de 2007 al 26 de juliol de 2007.  
Durant el termini concedit a aquest efecte no s'hi han presentat al·legacions. Tampoc s'han presentat alternatives en competència a la desencadenant del procediment.  
Quart. Durant la tramitació de l'expedient s'han sol·licitat informes sectorials als organismes següents, de conformitat amb l'article 20 de l'esmentada Llei 4/1992:  
1. L'Ajuntament de Teulada ha emés els informes següents:  
a) Aprovat pel Ple el 6 de maig de 2004, de caràcter favorable, ponderant els aspectes següents:  
«Quant a la regulació de l'ordenació del sòl no urbanitzable, en l'assumpte que ens ocupa, l'article 285 del pla general vigent estableix:  
"La facultat d'edificar s'ha d'exercir dins dels límits assenyalats en la vigent Llei del sòl i reglaments que la desenvolupen. En conseqüència, de conformitat amb el que disposa l'article 85.2 de la Llei del sòl, només s'hi permeten les edificacions destinades a explotacions agrícoles que tinguen relació amb la naturalesa i la destinació de la finca, les construccions i instal·lacions vinculades a l'execució, entreteniment i servei de les obres públiques, com també edificacions i instal·lacions d'utilitat pública o interés social que hagen d'emplaçar-se en el medi rural i edificis aïllats destinats a habitatge, en llocs on no hi haja la possibilitat de formació de nucli de població segons ha quedat definit en aquestes normes urbanístiques."  
(...)  
Les construccions en aquesta classe de sòl es van ajustar a les condicions d'edificabilitat següents:  
(...)  
- Per a fins socials o d'utilitat pública.  
Les edificacions o instal·lacions d'utilitat pública o interés social que hagen d'emplaçar-se en el medi rural, han de justificar la necessitat del seu emplaçament i la destinació pública o social, com també l'adequació de l'edificació projectada (volum, altura, ocupació, reculades, accessos, dotació de serveis, etc.) amb la finalitat que haja de complir-se i ajustar-se com a mínim a les condicions següents:  
a) Volum màxim 2 m³/m².  
b) Accés rodat des de via pública d'aigua potable i energia elèctrica en proporció adequada als seus fins, que han de ser justificats amb caràcter previ a l'atorgament de la llicència.  
c) Ocupació màxima de parcel·la del 40%  
d) Reculades a límits i façana de 10 m.  
(...)  
Respecte als extrems assenyalats en els articles 16.2.a), b), c) i d) de la Llei 4/1992, de 5 de juny, de la Generalitat, del sòl no urbanitzable, la consideració sobre aquests punts és la següent:  
a) Característiques de les activitats que s'hi han de realitzar i de les construccions necessàries per a aquestes i les seues incidències sobre l'ordenació territorial adequada i la destinació i el caràcter generals del sòl no urbanitzable comú del municipi o municipis que resulten afectats. L'ús que s'hi pretén implantar no és l'ús tipològic d'aquesta zona de sòl no urbanitzable; no obstant això, no constitueix un ús incompatible amb aquesta classe de sòl, sinó que el planejament general preveu, entre altres, que aquest tipus d'activitats s'hi puguen situar i l'entitat i varietat que les activitats que s'atrauen en el que podem denominar complex sanitari que es pretén implantar comporten que aquest no siga possible situar-lo totalment a àrees urbanes o urbanitzables; a més, la instal·lació pretesa satisfà un interés social, deficitàriament atés al municipi, i fins i tot a la comarca de la Marina Alta, en la qual aquest municipi s'integra; i en no ser factible establir-lo en sòl urbà i urbanitzable, han d'oferir-se solucions al sòl rústic per a atendre aquest interés social.  
L'ocupació que es pretén no pot excedir el 40%, de conformitat amb les determinacions urbanístiques d'interés comunitari en la normativa vigent del Pla general de Teulada, i, de fet, el DIC formulat no excedeix el referit paràmetre urbanístic. Igualment, es considera que aquest complex assistencial no ha d'excedir de dues altures, com a màxim.  
b) Incidència de referides activitats, per la seua ubicació prevista, sobre l'estructura del territori, considerant especialment la seua relació amb els nuclis urbans i les xarxes generals d'infraestructures, serveis i dotacions.  
La zona en què es pretén implantar aquest ús està prudentment separada dels dos nuclis de població de Teulada (Teulada-Moraira), per la qual cosa no es considera que puga haver-hi interaccions negatives.  
Així mateix, la instal·lació pretesa se situa allunyada de la carretera nacional CN-332, des de la xarxa estructurant de la qual, en la rotonda que dóna accés al municipi de Teulada, es deriva vial d'accés al complex sanitari que es promou mitjançant aquest DIC. Per això, es pot considerar suficientment connectat amb la xarxa estructural de dotacions públiques.  
c) Oportunitats i conveniència de les activitats de què es tracte des del punt de vista del desenvolupament economicosocial local, autonòmic i general.  
L'activitat que es pretén pot considerar-se oportuna i convenient des del punt de vista del desenvolupament econòmic, social i sostenible, ja que comporta atendre una activitat deficitàriament atesa i satisfeta a la zona, i amb més raó, si tenim en compte que un percentatge elevat de població de la zona és potencialment usuari del servei que es promou, és a dir, del servei d'hospital de traumatologia i rehabilitació; del servei de residència assistida, i del servei d'apartaments tutelats.  
d) Avaluació de l'impacte en el medi físic i, especialment en la utilització dels recursos naturals, el paisatge i els espais classificats de sòl no urbanitzable protegit o objecte de qualsevol altra mesura administrativa de preservació.  
L'activitat i les instal·lacions preteses no es pot considerar que constituïsquen una càrrega sobre els recursos naturals de la zona, des de la compatibilitat d'usos. Així mateix, la topografia de la zona produeix un impacte sobre el paisatge que es pot considerar inapreciable.  
La relació amb sòls sotmesos a especials mesures de protecció és nul·la, atesa la significativa distància respecte d'aquests.»  
b) Aprovat pel Ple el 2 de desembre de 2004, que conclou el següent:  
«Acceptar la substitució de la cessió de terrenys per a dotacions públiques locals de l'àmbit de la mateixa actuació per altres terrenys externs en aquest àmbit o pel pagament del cost d'execució d'infraestructures addicionals i, així mateix, la substitució del 10% de l'aprofitament pel 15% del cost estimat per a les obres d'urbanització que requereixen la corresponent actuació; amb la indicació que la valoració d'ambdues substitucions es fixarà en el moment de l'aprovació d'aquest àmbit per la Conselleria de Territori i Habitatge.»  
c) Aprovat pel Ple el 26 de juliol de 2007, que conclou el següent:  
«Primer. Emetre informe favorable a la derivació a favor de Todofincas Ouclan, SL, de la designació com a promotor d'aquesta, sempre que assumisca i garantisca tots els compromisos, càrregues i condicions imposades per l'acord aprovatori de la iniciativa seleccionada.  
Segon. Atorgar l'ajornament sol·licitat quant a l'inici de l'execució de la dotació assistencial sanitària, subjectant-lo a les determinacions següents:  
- La llicència d'obres ha de sol·licitar-la dins del termini màxim de sis mesos des de l'autorització de la DIC.  
- Les obres han d'iniciar-se dins del termini màxim de tres mesos des de l'atorgament de la llicència.»  
2. Oficina del Pla de Carreteres de la Conselleria d'Infraestructures i Transport, d'11 d'octubre de 2004, en sentit favorable, condicionat a l'execució per part del sol·licitant de l'eixamplament del camí d'accés, com també d'una glorieta de 15 metres per a ordenar la circulació entre diversos camins.  
3. Conselleria de Benestar Social, de 23 de març de 2004, en sentit favorable a la construcció de la residència assistida, matèria sobre la qual té competència.  
4. Conselleria de Sanitat, de 2 d'abril de 2004, en sentit favorable, des del punt de vista assistencial i sanitari.  
5. Ministeri de Medi Ambient, i Medi Rural i Marí, Confederació Hidrogràfica del Xúquer, de 17 de juliol de 2009, en sentit favorable, a l'efecte previst en l'article 25.4 del Text refós de la llei d'aigües, i en l'article 19.2 de la Llei 4/2004, de 30 de juny, de la Generalitat, d'ordenació del territori i protecció del paisatge.  
6. Direcció General de Gestió del Medi Natural, declaració d'impacte ambiental de 29 de juny de 2010, de caràcter favorable, la qual conté en l'apartat segon de la part dispositiva els condicionants següents, a què se supedita l'execució del projecte:  
«1. Es pot optar per abocar les aigües residuals a la xarxa municipal sempre que s'obtinga l'oportuna autorització i es complisca el que estableix l'ordenança municipal de Teulada relacionada amb l'abocament d'aigües residuals, com també quantes prescripcions establisca l'Entitat de Sanejament a fi de garantir la suficiència de la capacitat hidràulica de la xarxa de col·lectors del sistema de sanejament i depuració, suplementant les infraestructures públiques, la qual cosa és necessària per a no afectar negativament els nivells de qualitat, quantitat o capacitat dels serveis de depuració existents.  
2. Tant les canonades d'aigua per a l'abastiment i per a l'evacuació de les aigües residuals, com la línia elèctrica d'alta tensió que travessa la parcel·la, han d'anar soterrades per a evitar afeccions del paisatge, i cal restaurar i revegetar les zones que s'hagen transformat.  
3. Tant els residus sanitaris com els perillosos s'han d'emmagatzemar i gestionar d'acord amb la legislació, i en especial el que disposa el Decret 240/1994, de 22 de novembre, del Consell, pel qual s'aprovà el Reglament regulador de la gestió dels residus sanitaris. A més, ha d'inscriure's en el Registre d'establiments, centres i serveis sanitaris i veterinaris de la Comunitat Valenciana, segons el que estableix l'Ordre de 12 de març de 1998, per la qual es crea i regula aquest registre.  
4. S'ha de respectar, en la mesura que siga possible, l'espècie Chamaerops humilis i el gènere Thymus presents a la parcel·la d'estudi, i sol·licitar autorització prèvia per a la talar-los o desarrelar-los.  
5. Amb l'objectiu d'evitar un excés d'impacte lumínic, la disposició de l'enllumenat exterior ha de ser de manera que la llum emesa es projecte per davall del pla de l'horitzontal tangent al punt més baix de la lluminària, ajustant-se al que disposa el Reial decret 1890/2008, de 14 de novembre, pel qual s'aprova el Reglament d'eficiència energètica en instal·lacions d'enllumenat exterior i les seues instruccions tècniques complementàries EA-01 a EA-07.  
6. Cal remetre anualment a aquesta Direcció General un informe que continga el resultat del programa de vigilància ambiental descrit, incloent-hi el seguiment de les mesures correctores i dels condicionants establits en aquest apartat, com també les mesures establides per al control de l'emissió lumínica i documentació fotogràfica de les mesures d'integració paisatgística (estat de les restauracions i revegetacions realitzades). També cal remetre els resultats de les analítiques realitzades a les aigües residuals depurades abocades al punt de connexió amb l'eixida de l'abocament de l'EDAR, com també els Ilots de depuració generats.  
7. Qualsevol modificació o ampliació del projecte presentat, com també si es detecta algun impacte ambiental no previst en l'estudi d'impacte ambiental, ha de ser comunicat a l'òrgan ambiental competent, el qual ha d'establir, si cal, l'aplicació de noves mesures correctores.»  
7. Consta, igualment, que el Servei Territorial d'Urbanisme va sol·licitar informe el 7 de desembre de 2004 a l'Ajuntament de Benissa, limítrof amb la parcel·la objecte d'aquesta actuació, sense que fins a la data conste que s'haja emés i ja ha transcorregut el termini legalment establit per a fer-ho.  
Cinqué. El 15 d'octubre de 2010, el Servei Territorial d'Urbanisme d'Alacant emet un informe en relació amb aquesta declaració d'interés comunitari, favorable amb les condicions imposades en els distints informes sectorials emesos durant la tramitació de l'expedient, que han de ser assumides pel promotor.  
Sisé. El 13 de gener de 2011, el Servei de Coordinació Territorial de la Direcció General d'Urbanisme, sobre la base en l'informe remés pel Servei Territorial, emet un informe en relació amb les seues competències de supervisió i coordinació, a fi de la determinació dels criteris i directrius de política urbanística i de sòl.  
Fonaments de dret  
Primer. L'expedient ha de resoldre's a la llum del que estableixen els articles 8.2 i 20 de la Llei 4/1992, de 5 de juny, de la Generalitat, sobre sòl no urbanitzable, completat amb el Pla general d'ordenació urbana del municipi de Teulada, aprovat per la Comissió Territorial d'Urbanisme el 21 de desembre de 2004 (Butlletí Oficial de la Província d'Alacant de 21.01.2005). Els terrenys estan classificats com a sòl no urbanitzable.   
Així mateix, l'article 258 del Pla general municipal vigent, estableix: «... només s'hi poden permetre les edificacions destinades a explotacions agrícoles que tinguen relació amb la naturalesa i la destinació de la finca, i instal·lacions vinculades a l'execució, entreteniment i servei de les obres públiques, com també edificacions i instal·lacions d'utilitat pública i interés social que hagen d'emplaçar-se al medi rural....».  
De conformitat amb la disposició transitòria tercera, paràgraf 2, de la vigent Llei 10/2004, de 9 de desembre, de la Generalitat, del sòl no urbanitzable, els procediments ja iniciats en l'organisme competent sobre autoritzacions prèvies o declaracions d'interés comunitari en sòl no urbanitzable a l'entrada en vigor d'aquesta llei s'han de concloure d'acord amb el que disposa la legislació anterior, per la qual cosa en aquest cas és d'aplicació la derogada Llei 4/1992, anteriorment citada.  
  
\* \* \* \* \*  
  
Segon. La documentació de l'expedient està completa en els termes requerits per l'article 20, apartat 2, de la referida Llei 4/1992, i la legislació d'impacte ambiental. Respecte del procediment, s'han observat en aquest present cas les prescripcions legals que exigeix la llei esmentada.  
Tercer. Es tracta d'una actuació integral, per la qual cosa ha de tramitar-se de conformitat amb el que s'ha preceptuat en els articles 16 i 20 de la Llei 4/1992 esmentada. La sol·licitud compleix el que aquesta llei estableix per a la tramitació extraordinària d'aquestes activitats, ja que es tracta d'una activitat terciària d'especial importància per la seua magnitud, i s'efectua en una parcel·la que ocupa una superfície superior a 4 ha, té més de 8.000 m² construïts i s'hi compleixen els requisits establits en l'article 20.1 de la Llei 4/1992, de 5 de juny, de la Generalitat, del sòl no urbanitzable:  
a) Que per les característiques que presenten i l'impacte territorial no puguen emplaçar-se als sòls urbans, urbanitzables o aptes per a la urbanització previstos pels planejaments vigents als municipis de la zona.  
b) Que queden suficientment i adequadament resolts, a càrrec de l'actuació, la totalitat dels serveis requerits per al seu establiment i funcionament, sense que s'hi produïsca una sobrecàrrega de demanda en les infraestructures i serveis generals.  
c) Que s'assumisca l'aplicació a l'actuació del règim de deures, obligacions i cessions pròpies de l'adjudicatari d'un programa d'actuació urbanística en sòl urbanitzable no programat, que mai podran ser inferiors a les legals pròpies del sòl urbanitzable programat.  
D'altra banda, i pel que fa al compliment del planejament municipal vigent, la relació entre els paràmetres previstos en la normativa urbanística aplicable i els proposats en el projecte tècnic presentat, es reflecteixen en la taula següent:  
S'hi observa la compatibilitat del que se sol·licita amb la normativa urbanística aplicable.  
Quart. Segons l'article 20.1 de la Llei 4/1992, de 5 de juny, de la Generalitat, sobre sòl no urbanitzable, aquestes actuacions estan exemptes de la limitació en el termini de vigència de l'atribució de l'ús i aprofitament, com del pagament del cànon d'aprofitament urbanístic, però han d'assumir el règim de deures, obligacions i cessions pròpies de l'adjudicatari d'un programa d'actuació urbanística en sòl urbanitzable no programat, que mai no poden ser inferiors a les legals pròpies del sòl urbanitzable programat.   
A la vista de l'acord adoptat pel Ple de l'Ajuntament de Teulada, en la reunió de 2 de desembre de 2004, s'estableixen les cessions següents:  
1. La cessió del 10% del terreny de l'actuació, o d'un altre, per a dotacions públiques locals o bé al pagament del cost d'execució d'infraestructures públiques addicionals.  
2. La cessió del 10% de l'aprofitament, o bé pagament a l'entitat local del 15% del cost estimat per a les obres d'urbanització que requereix l'actuació.  
3. La construcció de la xarxa viària completa de la zona d'actuació i de les infraestructures pròpies per al subministrament dels serveis necessaris i construcció de les necessàries connexions en l'exterior de la zona d'actuació, d'aquestes xarxes.  
Al seu torn, el Ple de l'Ajuntament de Teulada, en la reunió de 2 de desembre de 2004, va acordar acceptar la substitució de la cessió de terrenys per a dotacions pública locals de l'àmbit de la pròpia actuació, per altres terrenys externs a aquest àmbit o pel pagament del cost d'execució d'infraestructures addicionals i, així mateix, la substitució del 10% d'aprofitament pel 15% del cost estimat per a les obres d'urbanització que requereixen l'actuació corresponent.  
L'execució de les actuacions integrals requereix, sempre amb caràcter previ al començament, la formalització a favor del municipi i, si és el cas, de l'administració de la Generalitat, de les cessions de terrenys a què s'haja compromés el promotor i l'obtenció de la llicència o les llicències urbanístiques necessàries sobre la base dels corresponents projectes tècnics.  
Cinqué. S'aporta documentació acreditativa de la titularitat dels terrenys, com també els compromisos exigits per l'article 20.1.c) de la Llei 4/1992, de 5 de juny, de la Generalitat, del sòl no urbanitzable, en el qual s'assumeix l'aplicació a l'actuació del règim de deures, obligacions i cessions pròpies de l'adjudicatari d'un programa d'actuació urbanística en sòl urbanitzable no programat.  
- Referència cadastral: 81334E789324759779HB, partida Canor - camp de tir la Miquela, parcel·la 168, (superfície: 60.480)  
Inscripció registral: Registre de la Propietat de Xàbia, tom 224, llibre 211, foli 23, finca 3658  
Propietat: Todofincas Ouclan, SL.  
- Referència cadastral: 81693F593943155104EU, partida Canor - camp de tir la Miquela, parcel·la 169, (superfície: 3.061)  
Inscripció registral: Registre de la Propietat de Xàbia, tom 359, llibre 32, foli 52, finca 4862  
Propietat: Todofincas Ouclan, SL.  
- Referència cadastral: 36157N449259796938MY, partida Canor - camp de tir la Miquela, parcel·la 170, (superfície: 3.720)  
Inscripció registral: Registre de la Propietat de Xàbia, tom 1141, llibre 151, foli 154, finca 12807  
Propietat: Todofincas Ouclan, SL.  
Sisé. L'actuació ha de complir els condicionants imposats en els informes sectorials que s'han recollit en l'antecedent de fet quart.  
Set. El Consell és l'òrgan competent per a l'aprovació de l'ordenació i definició de l'aprofitament urbanístic d'aquesta actuació integral, per raó del que preceptua l'apartat 2 de l'article 20 de la Llei 4/1992 esmentada, a proposta del conseller de Medi Ambient, Aigua, Urbanisme i Habitatge (article 6 del Reglament dels òrgans territorials i urbanístics de la Generalitat).  
De conformitat amb els preceptes legals citats i la resta de pertinent i general aplicació, i a proposta del conseller de Medi Ambient, Aigua, Urbanisme i Habitatge, el Consell  
ACORDA  
Primer  
Aprovar definitivament l'ordenació urbanística relativa a l'atribució d'ús i aprofitament sol·licitat per la mercantil Todofincas Ouclan, SL, d'una actuació integral consistent en la instal·lació d'un centre sociosanitari, hospital de traumatologia i rehabilitació i residència assistida, a la finca del camp de tir la Miquela, paratge Canor, polígon 1, parcel·les 168, 169 i 170, del municipi de Teulada, que afecta una superfície de 62.540 m², com a declaració d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat, del sòl no urbanitzable.  
Segon  
Adjudicar aquesta actuació integral a favor de la mercantil Todofincas Ouclan, SL, a la qual se li atorga la legitimació necessària, a l'efecte de l'article 20 de la Llei 4/1992 esmentada per a promoure l'establiment de la instal·lació referida.  
Tercer  
Establir el règim de cessions proposat pel Ple de l'Ajuntament de Teulada el 2 de desembre de 2004, que el promotor ha de fer efectives a favor d'aquest ajuntament. D'aquesta manera, el promotor ha de pagar a l'Ajuntament de Teulada, en ocasió de l'obtenció de la llicència municipal, la quantitat resultant del 15% del cost total dels serveis i obres d'urbanització requerits per l'actuació, entenent exclosa l'edificació.  
Quart  
Condicionar i vincular aquesta adjudicació i legitimació al fet que el promotor designat complisca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment, que quedaran afectats -favor de l'Ajuntament- per a sufragar actuacions urbanístiques públiques. L'incompliment o la no-satisfacció d'aquestes obligacions determinaria la caducitat d'aquesta adjudicació i, si és el cas, de la mateixa declaració d'interés comunitari que té com a objecte.  
Cinqué  
El promotor ha de garantir, a més, davant de l'Ajuntament de Teulada, la correcta i puntual execució de la implantació en què consisteix aquesta actuació integral per l'import, d'almenys, un 7% del cost total dels serveis i obres d'urbanització previstos, entenent-se exclosa l'edificació. Aquesta garantia financera i personal de la promoció ha de presentar-se mitjançant aval, fiança o depòsit de valors, abans de l'inici de les obres.  
Sisé  
L'acord d'adjudicació caducarà si, en el termini d'un any comptador des de la notificació, la interessada no ha sol·licitat, en condicions d'obtenir la preceptiva llicència municipal d'obres. Així mateix, el termini màxim per a l'execució de l'actuació integral ha de ser el que s'assenyale en la llicència municipal, amb un màxim de dos anys, prorrogables per resolució del conseller de Medi Ambient, Aigua, Urbanisme i Habitatge. L'eventual declaració de caducitat de l'adjudicació l'emetrà, arribat el cas, el conseller de Medi Ambient, Aigua, Urbanisme i Habitatge, al qual aquest acord confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament de Teulada. Aquesta declaració, si es produeix, determinarà la suspensió temporal de la declaració d'interés comunitari d'aquesta actuació integral, fins que se'n resolga una nova adjudicació o la suspensió definitiva.  
A més de la llicència municipal d'obres esmentada, l'adjudicatari ha d'obtenir els permisos, les llicències i les autoritzacions que calguen per al lícit exercici de l'activitat.  
Set  
El desenvolupament de l'actuació integral s'ha d'ajustar al projecte presentat pel promotor adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment, en especial les indicades en l'informe de l'Oficina del Pla de Carreteres de la Conselleria d'Infraestructures i Transport (condicionat a l'execució per part del sol·licitant de l'eixamplament del camí d'accés, com també d'una glorieta de 15 metres per a ordenar la circulació entre uns quants camins), i en la declaració d'impacte ambiental:  
1. Es pot optar per abocar les aigües residuals a la xarxa municipal sempre que s'obtinga l'oportuna autorització i es complisca el que estableix l'ordenança municipal de Teulada relacionada amb l'abocament d'aigües residuals, com també quantes prescripcions establisca l'Entitat de Sanejament a fi de garantir la suficiència de la capacitat hidràulica de la xarxa de col·lectors del sistema de sanejament i depuració, suplementant les infraestructures públiques, la qual cosa cal per a no afectar negativament els nivells de qualitat, quantitat o capacitat dels serveis de depuració existents.  
2. Tant les canonades d'aigua per a l'abastiment i per a l'evacuació de les aigües residuals, com la línia elèctrica d'alta tensió que travessa la parcel·la, han d'anar soterrades per a evitar afeccions del paisatge, i cal restaurar i revegetar les zones que s'hagen transformat.  
3. Tant els residus sanitaris com els perillosos s'han d'emmagatzemar i gestionar d'acord amb la legislació, i en especial el que disposa el Decret 240/1994, de 22 de novembre del Consell, pel qual s'aprovà el Reglament regulador de la gestió dels residus sanitaris. A més, ha d'inscriure's en el Registre d'establiments, centres i serveis sanitaris i veterinaris de la Comunitat Valenciana, segons el que estableix l'Ordre de 12 de març de 1998, de la Conselleria de Medi Ambient, per la qual es crea i regula aquest registre.  
4. S'han de respectar, en la mesura que siga possible, l'espècie Chamaerops humilis i el gènere Thymus, presents a la parcel·la d'estudi, i sol·licitar autorització prèvia per a la talar-los o desarrelar-los.  
5. Amb l'objectiu d'evitar un excés d'impacte lumínic, la disposició de l'enllumenat exterior s'ha de fer de forma que la llum emesa es projecte per davall del pla de l'horitzontal tangent al punt més baix de la lluminària, ajustant-se al que disposa el Reial decret 1890/2008, de 14 de novembre, pel qual s'aprova el Reglament d'eficiència energètica en instal·lacions d'enllumenat exterior i les instruccions tècniques complementàries EA-01 a EA-07.  
6. S'ha de remetre anualment a la Direcció General de Gestió del Medi Natural un informe que continga el resultat del programa de vigilància ambiental descrit en la declaració d'impacte ambiental, incloent-hi el seguiment de les mesures correctores i dels condicionants establits en aquest apartat, com també les mesures establides per al control de l'emissió lumínica i documentació fotogràfica de les mesures d'integració paisatgística (estat de les restauracions i revegetacions realitzades). També s'han de remetre els resultats de les analítiques realitzades a les aigües residuals depurades abocades en el punt de connexió amb l'eixida de l'abocament de l'EDAR, com també dels Ilots de depuració generats.  
7. Qualsevol modificació o ampliació del projecte presentat, com també si es detecta algun impacte ambiental no previst en l'estudi d'impacte ambiental, s'ha de comunicar a l'òrgan ambiental competent, el qual establirà, si escau, l'aplicació de noves mesures correctores.  
Aquestes condicions han de prevaldre i han de ser assumides tant en els projectes d'obres que desenvolupen aquesta sol·licitud com en el posterior manteniment i explotació d'aquesta instal·lació.  
D'altra banda, ha de presentar-se davant de l'Ajuntament i obtenir pronunciament favorable de l'estudi d'integració paisatgística, en base al que disposen els articles 48.4, 52 (contingut) i 58.2 del Reglament de paisatge de la Comunitat Valenciana, aprovat pel Decret 120/2006, d'11 d'agost, del Consell.  
Contra aquest acord, que posa fi a la via administrativa, es pot interposar recurs potestatiu de reposició davant del Consell, en el termini d'un mes comptador des de l'endemà de la notificació o publicació d'aquest acord en el Diari Oficial de la Comunitat Valenciana, d'acord amb el que estableixen els articles 116.1 i 117.1 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació d'aquest acord en el Diari Oficial de la Comunitat Valenciana, de conformitat amb el que disposen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que puga exercir qualsevol altre recurs que es crega oportú.  
València, 25 de febrer de 2011  
La consellera secretària del Consell, p. s.,  
PAULA SÁNCHEZ DE LEÓN GUARDIOLA